  Майя Бывальцева Ижкарысь выль ульчаослы удмурт крезьгурчилэсь Геннадий Корепанов-Камскийлэсь но удмурт азьветлӥсьлэсь Максим Прокопьевлэсь нимъёссэс сётозы. Сыӵе пумкылъян кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешоназ кутӥзы, ивортэ Удмуртилэн шоркарезлэн пресс-службаез. Геннадий Корепанов-Камский – бадӟым адями, солэн крезьгурчилэн, кырӟасьлэн но дышетӥсьлэн сямен ужамез Удмуртия понна дунъянтэм Ижкарлэн пресс-службаезлэн ивортонысьтызОзьы ик ӧриын политика удысын ужасьлэсь, удмуртъёслэсь асваланзэс ӝутӥсьлэсь но Удмуртилэн кунлыкезлы кутскон сётӥсьлэсь Максим Прокопьевлэсь нимзэ Ижкарысь выль урамлы сётон сярысь вазиськонлы дурбасьтӥзы. Со сяна, Ижкарысь одӥгез ульча Михаил Зыковлэсь нимзэ нуллоз, со 1963-1986 аръёсы Удмуртилэн шоркареныз кивалтӥз. Со вакытэ Ижын автозавод, «Буммаш» завод, ТЭЦ-2, юртъёс лэсьтонъя комбинат, «Кама-Ижевск» ву гумы, чылкытатӥсь сооружениос, Ижмашын, Механикая заводын, Нефтемашын, Радиозаводын, Моторзаводын выль корпусъёс пуктӥзы.  Тодэ вайытом, кылем арын гудырикошконэ Дэбес ёросысь Яг гуртын Геннадий Корепанов-Камскийлы буре ваён пул усьтӥзы. Нош туэ тулыспалэ Татарстанысь удмуртъёслэн огазеяськонзы Максим Прокопьевлэн вордскем дырысеныз 135 ар тырмонлы сӥзем конференциын Удмуртилэн тӧроезлы Александр Бречаловлы Ижкарын удмурт югдытӥсьлы синпелет пуктыны куронэн вазиськон сярысь пумкылъян кутӥзы. ВАТСАН Геннадий Михайлович Корепанов-Камский вордскиз 18-тӥ гудырикошконэ 1929-тӥ арын туала Дэбес ёросысь Яг (Ягвуково) гуртын. Удмурт крезьгурчи, кырӟась, дышетӥсь, Удмурт АССР-ысь калык артист, Удмурт элькунлэн дано кунмуртэз. Йылпумъяз Москваысь но Казаньысь консерваториосты. Удмуртиысь крезьгурчиослэн огазеяськонзылэн правлениезлэн тӧроез, Ижкарысь крезьгуръя училищелэн, Крезьгуръя театрлэн кивалтӥсез вал. Солэн бадӟым ужъёсыз пӧлын нырысетӥез удмурт балет «Италмас», удмурт кылын нырысетӥез оперетта «Любушка», «Чипчирган» опера-балет, «Россиянка», «Заговор» операос. Геннадий Корепанов-Камскийлэсь нимзэ нуллэ Дэбес ёросысь искусствоосъя школа.   Максим Прокопьевич Прокопьев вордскиз 19-тӥ толшоре 1884-тӥ арын Кузон губерниысь Мамадыш уездысь Ядыган волостьысь Нырья черкогуртын крестьян семьяын. Пичи дырысеныз удмурт, ӟуч, бигер, башкир кылъёсын вераськиз. Туала Башкириысь но Пермь шаерысь удмурт гуртъёсын дышетӥсь луыса ужаз. Солэн кивалтэмез улсын 1918-тӥ арын инвожое Алабгоын Удмуртъёслэн нырысетӥ огъяросси ӧтчамзы ортчиз. 1919-тӥ арын 3-тӥ инвожое Москваын РСФСР-ысь Наркомнацын Вотской ёзэтэн кивалтыны кутскиз. Вотской автономной область кылдытонъя, удмурт кылын книгаос но газетъёс поттонэз радъян уж нуиз. Удмуртилэсь уйпал ёросъёссэ Колчак басьтэмен валче фронтэ куриськиз но 1919-тӥ арын 30-тӥ инвожое Кунгур кар вӧзын ожмаськонын быриз. Тегъёс: Мерлык Ижкар Удмуртия удмуртъёс тодынвозён  